**Az I. világháború**

Tengler Johanna

Az európai történelemben az első világháború, mint nemzetközi (katonai) konfliktus egy százéves, stabil és viszonylag békés időszaknak vetett véget 1914 és 1918 között. A nemzetközi rendszer, ami a nagyhatalmak egyensúlyán alapult és támaszkodott, megtört, Európa két részre szakadt: az antanthatalmak, Nagy-Britannia (mint a világ legjelentősebb ipari hatalma), valamint Szerbia, a cári Oroszország és Franciaország állt szemben a központi hatalmakkal, vagyis Németországgal (a kontinens legerősebb hatalmával) és az Osztrák-Magyar Monarchiával.

Előzményei az európai nagyhatalmak érdekütközései, amik következtében 1914-ben két nagy szövetségi rendszerbe tömörültek: létrejött az antant, melybe Franciaország, az Orosz Birodalom és Nagy-Britannia tartozott, valamint a hármas szövetség, melynek tagjai Németország, Ausztria, Magyarország és Olaszország voltak. A háború kitörésének közvetlen kiváltó oka a szarajevói merénylet volt, mikor 1914. június 28-án Szarajevóban Gavrilo Princip boszniai nacionalista pisztolylövésével meggyilkolta a városba érkező osztrák-magyar trónörököst, Ferenc Ferdinándot és feleségét, Zsófia főhercegnőt. A merénylő Bosznia-Hercegovina osztrák-magyar megszálás alóli felszabadítását akarta előidézni és elősegíteni, hogy szerb vezetéssel egy délszláv állam jöjjön létre a Balkánon. A merényletért a Monarchia szerbiát vádolta, a trónörökös halála után Hötzendorf, a Monarchia közös hadseregének vezérkari főnöke esélyt látott Szerbia megtámadására és ezáltal nagyhatalommá válásában való megakadályozására, Stürgkh osztrák miniszterelnök pedig a Monarchia egysége érdekében szeretett volna háborút indítani. Ferenc József is a háború oldalán állt, csupán Németország álláspontjára várt, hogy kezdetét vehesse a támadás. Habár Tisza István magyar miniszterelnök először nem támogatta a katonai megoldást, július 28.-án Ferenc József bejelentette a hadiállapotot és hadat üzent Szerbiának.

Magyarországon a háborús helyzetet tekintve érdekes, hogy szinte minden jelentős politikai erő a háború oldalán állt, még a polgári radikálisok is, ám kivételt képezett a Függetlenségi Párt balszárnya, aminek vezetőjét nem internálták, hiába agitált a háború ellen. A gazdaság militarizálása, valamint a közigazgatás átalakításának érdekében érvénybe léptették a még 1912-ben hozott törvénycikket, mely a háború esetére szóló kivételes intézkedéseket tartalmazott. Bevezették a hadigazdaságot, emelték a közszükségleti cikkek árát, ezeket akár be is gyűjtötték. Az ezeket gyártó üzemeket a kormány igénybe vehette, elrendelhette a kényszermunkát is a háborús célokra. Központi szervek alakultak a készletek nyilvántartására és több iparág központosítására is sor került.

A háború során Németország az általuk kidolgozott Schlieffen-tervvel, vagyis annak egy módosított változatával próbálta legyőzni Franciaországot, amely akkor legnagyobb ellenfelének számított. A terv alapjait Schlieffen német tábornagy dolgozta ki és lényege a nyugat-európai antantseregek gyors szétverése volt. A német haderő aszimmetrikus felosztásával a balszárnyon kis számú haderőt hagyott hátra, a védekezésre berendezkedve, míg jobbszárnyon megerősített lovas és gépiesített alakulatokat sorakoztatott fel, a gyors előrenyomulás érdekében. A terv viszont több hibát tartalmazott, melyek hátráltatták és a hadjárat elakadásához vezettek: a haditengerészet a flotta-program 1897-es kezdete óta megerősödött, Oroszország az 1905-ös vereségéből tanulva mobilizálta csapatait, valamint a terv helyes és pontos kivitelezéséhez olyan jó minőségű kommunikáció is szükséges lett volna a parancsnoki kar és a csapatok között, mely akkor még nem volt lehetséges. A hadművelet elakadása esetére vészforgatókönyv sem volt, így ezek együttes következtében 1914-benaz első marne-i csatában a franciák sikeresen megállították a német offenzívát. A nyugati front lefagyott, 1918-ig nem történt döntő áttörés.

A németek tengeralattjárókkal igyekezték akadályozni az ellenséges hajóforgalmat, mert az antant tengeri blokádja miatt Németországban jelentős nyersanyag- és élelmiszerhiány állt be. 1917-ben a Monarchiával bejelentették a korlátlan tengeralattjáró-háborút, ami a tengeri hadviselésnek egy olyan fajtája, ahol a hadizónaként megjelölt vizeken előzetes figyelmeztetés nélkül is támadást intézhetnek egymás kereskedelmi hajói ellen.

Magyarországon felmerült a kompromisszumos béke esélye, Károlyi Mihály 20 képviselőjével együtt kilépett korábbi pártjából, a Függetlenségi Pártból, és a régi elnevezéssel új pártot alapított, mely programjában belpolitikai reformokat, demokratikus jogokat és a megegyezéses békét próbálta elérni. Novemberben meghalt Ferenc József, utódja pedig Károly főherceg lett, aki szorgalmazta a háború befejezését. Változtatott a katonai és politikai vezetésen és módszereken, leváltotta az addigi külügyminisztert és helyére a békepárti Czernint helyezte el. A magyar ellenzékkel együtt el akarta érni Tisza lemondását, amire 1917 májusában sor is került. Megalakult a Választójogi Blokk, akik programként az általános egyenlő és titkos választójog kivívását, továbbá a hadikárpótlás nélküli béke elérését hirdették meg. Károly és az újonnan kinevezett Czernin külügyminiszer béketárgyalásokba kezdett Franciaországgal, az antant álláspontját támogatva Elzász-Lotaringia és Belgium kérdésében.

1917-ben az Egyesült Államok is hadba lépett, hogy gazdasági érdekeit védje, valamint az Oroszországban az 1917-es októberi forradalom során hatalomra került bolsevikok 1918-ban különbékét kötöttek a központi hatalmakkal (Breszt-litovszki béke, 1918. március 3.), így kiváltak a háborúból. A németek nagy arányú offenzívát indítottak, ám az végül kudarcba fulladt: az antant augusztusban megindította száznapos offenzíváját, mellyel visszaszorították a németeket.

1918 végére a központi hatalmak kimerülni látszottak. Bulgária szeptemberben, az Oszmán Birodalom októberben, a Monarchia novemberben kötött fegyverszünetet. Vilmos császár lemondott, majd a helyébe lépő német kormányzat is fegyverszünetet kötött, evvel befejezve a harci eseményeket. Clemenceau francia belügyminiszter véget vetett a különbéke-tárgyalásokkal, evvel megpecsételve a Monarchia sorsát, valamint Németországnak sem maradt esélye a győzelemre.

Magyarországon 1918 októberében lezajlott őszirózsás forradalom következtében bejelentették a király trónfosztását és kikiáltották a köztársaságot. Megalakult a KMP, amely célja a szovjet típusú politika bevezetése volt, megjelent Kun Béla és elérkezett a Tanácsköztársaság korszaka.

Végül az 1919-20-as Párizs környéki békekonferencián a vesztes hatalmakkal külön békeszerződést kötöttek, súlyos terheket és veszteségeket róva rájuk. Az orosz, a német, az oszmán és az osztrák-magyar birodalmak felbomlása után az érintett területeken több forradalom is lezajlott, valamint számos új államalakulat jött létre, köztük Jugoszlávia, Csehszlovákia és Lengyelország is.

A mai napig vita övezi, hogy ki mennyire felelős a háború kitöréséért, ami különösen fontos, hiszen a vesztesekre rótt békediktátumokban azoknak vállalniuk kellett, hogy felelősséget játszottak a háború kitörésében. A világháború jelentős hatással bírt a részt vevő országok kultúrájára és társadalmára, valamint táptalajul és elősegítő tényezőként szolgált a leninizmus, a fasizmus és a nemzetiszocializmus kibontakozásában. Sokak szerint a háborút követő instabilitás vezethetett a második világháború 1939-es kitöréséhez.